Marius Stračkaitis

**Marius Stračkaitis** (g. 1972 m. gruodžio 16 d. Klaipėdoje) – teisininkas, notaras, Lietuvos notarų rūmų (LNR) prezidentas, Klaipėdos 1-ojo notarų biuro administratorius.

## Biografija
Tėvai – teisininkai. Mama – notarė, tėvas – iš pradžių dirbo kariuomenėje, po to tapo teisininku. Marius nuo 7 m. amžiaus 11 metų žaidė krepšinį („Neptūno" komandoje)

1979–1990 m. mokėsi Klaipėdos K. Donelaičio vidurinėje mokykloje, nuo 1990 m. iki 1995 m. Vilniaus universiteto VU Teisės fakultete studijavo teisę, įgijo teisininko kvalifikaciją. 

Nuo 1993 m. iki 1995 m. Klaipėdos miesto 1-ojo notarų biure notaro padėjėjas, nuo 1995 m. iki 1999 m. kandidatas į notarus (asesorius), nuo 1995 m. Klaipėdos universiteto teisės disciplinų dėstytojas, nuo 1999 m. notaras, Klaipėdos m. pirmojo notarų biuro notaras ir šio biuro administratorius. Įstatymų, kitų teisės aktų rengimo darbo grupių narys.

Nuo 2002 m. iki 2006 m. buvo Lietuvos Respublikos notarų rūmų prezidiumo narys (iki 2005 m. rugpjūčio mėn. 21 d. Klaipėdos apygardos prezidiumo narys), nuo 2006 m. iki 2008 m. kovo 30 d. Lietuvos notarų rūmų viceprezidentas, nuo 2008 m. kovo 31 d. Lietuvos notarų rūmų prezidentas. Tarptautinės notariato sąjungos (UINL) Europos reikalų komisijos (CAE) narys.

Tikrasis Klaipėdos „Rotary“ klubo „MARIS” narys.

Nuo 2009 m. iki 2011 m. buvo Mykolo Romerio universiteto tarybos nariu. Nuo 2009 m. LR civilinio kodekso priežiūros komiteto narys. Nuo 2011 m. Pasaulio banko tarptautinio tyrimo “Doing Bussiness“ informacijos teikėjas. Nuo 2012 m. Tarptautinio notariato istorijos instituto (IIHN) viceprezidentas. Knygos „Lietuvos Notariato istorija“ bendraautoris, R. Paknio leidykla, 2012, Lietuvos Respublikos Civilinio kodekso komentaro ketvirtosios knygos „Daiktinė teisė“ XI skyrius „Hipoteka“ bendraautoris, „Justitia“, 2013, knygos „Notariato teisė“ bendraautoris, spaustuvė „Druka“, 2014, žurnalo "Latvijas Notars", Nr. 2, 2013, Latvija, bendraautorius, knygos Europos lyginamosios teisės notarų užrašai. Europos notarų tyrimų ir studijų institutas (I.R.E.N.E.). 2014 m., I tomas, bendraautorius, žurnalo "Notariusz", Nr. 2, 2014, Lenkija, bendraautorius, žurnalo "JURYDYČNA GAZETA" , 2014, Nr.48-49, Ukraina, bendraautorius, tarptautinis notariato istorijos žurnalas “Gnomon” Nr. 184, 2015 m. bendraautorius, žurnalo "Ad-notam", 2016, Čekija, bendraautorius, žurnalo "Петербургский нотариус", 2 (14) 2017, Rusija, bendraautorius. Žurnalo "Notar-z.si/notarski-vestnik", 2017, Slovėnija, bendraautorius. Žurnalo "Нотаріат України", 4 (27) 2017, Ukraina, bendraautorius. Knygos "Paveldėjimo teisė" bendraautorius, leidykla Versus, 2018. Įvairių straipsnių autorius ir bendraautoris. Nuo 2013 m. Klaipėdos pramonės, prekybos ir amatų tarybos narys. Nuo 2013 m. LR Ministro Pirmininko potvarkiu sudarytos, nuolatinės darbo grupės pinigų plovimo ir teroristų finansavimo prevencijos veiklai koordinuoti, narys. Nuo 2014 m. Tarptautinės notariato sąjungos (UINL)  Generalinės Tarybos narys. Nuo 2015 metų nuolatinis kontaktinis asmuo, teikiant duomenis Europos veiksmingo teisingumo komisijai (CEPEJ). Nuo 2017 m. UINL notarų tarptautinio bendradarbiavimo komisijos narys. Nuo 2020 m. mediatorius.

Buvo susituokęs (2010 m. balandį) su Inga Jankauskaite (g. 1981 m.), aktore, laidų vedėja. Pora susilaukė dvynukų, mergaitės ir berniuko.

Pora išsiskyrė bendru sutarimu 2016 m. kovo 10 d., Klaipėdoje.

## Šaltiniai

|-